Period: Old Babylonian
Genre: Liturgy
Transliteration:
<SURFACE>
dilmun{ki} nigin-u₃ uru₂-zu u₆{u} bi₂...
alim-ma dilmun nigin₂-u₃ uru₂-zu u₆ bi₂...
u₃-mu-un kur-kur-ra-ke₄ nigin₂-u₃ uru₂...
u₃-mu-un du₁₁-ga zid-da nigin₂-u₃ uru₂...
{d}mu-ul-lil₂ a-a ka-na-aŋ₂-ŋa₂...u₃...u₆ bi₂...
sipa saŋ-gi₆-ga nigin₂-u₃ uru₂...
i-bi₂ du₈ ni₂-te-na nigin₂-u₃ uru₂...
am eren₂-na di-di nigin₂-u₃ uru₂...
u₃ lul-la ku-ku nigin₂-u₃ uru₂...
uru₂-zu nibru{ki}zu nigin₂-u₃...
še-eb e₂-kur-ra-ta nigin₂-u₃...
ki-ur₃ ki gal-ta nigin₂-u₃...
du₆-ku₃ ki ku₃-ta nigin₂-u₃...
ša₃ e₂-dim₃-ma-ta nigin₂-u₃...
e₂ ka₂ mah-ta nigin₂-u₃...
e₂ ŋa₂-nun mah-ta nigin₂-u₃...
ma-mu šu₂-a-ta nigin₂-u₃ uru₂...bi₂-du₁₁
ma e₂-gal mah-ta nigin₂-u₃ uru₂...bi₂-du₁₁
še-eb uri₂{ki}ma-ta nigin₂-u₃ uru₂-zu u₆ bi₂-du₁₁
še-eb larsa{ki}ma-ta nigin₂-u₃ uru₂-zu u₆ bi₂-du₁₁
uru₂ a du₁₁-ga a gi₄-a-zu
a du₁₁-ga a-ta gar-ra-zu
uru₂ še ku₅-da ki la₂-a-zu
...gu₇ nu-gu₇-a u₄ zal-zal-la-ri
dam tur-ra-ke₄ dam-mu mu-ni-ib-be₂
dumu tur-ra-ke₄ dumu-mu mu-ni-ib-be₂
ki-sikil-e šeš-mu mu-ni-ib-be₂
uru₂-ta ama-gan-e dumu-mu mu-ni-ib-be₂
dumu ban₃-da a-a-mu mu-ni-ib-be₂
tur-e al-e₃ mah-e al-e₃
e-sir₂-e gub-ba mu-un-sar-re-dam
sal-la-bi ur-e am₃-da-ab-la₂
sig₁₁-bi mu-bar-re am₃-da-ab-la₂
ešemen-ba lil₂ ba-e-su₃
<RULING>
3(u) 4(diš) er₂-šem₅-ma {d}en-lil₂-a-kam

Cuneiform:
<SURFACE>
𒉌𒌇𒆠𒆸𒆸𒅇𒍍𒍪𒅆𒂍𒌋𒉈...
𒄋𒈠𒉌𒌇𒆸𒅇𒍍𒍪𒅆𒂍𒉈...
𒅇𒈬𒌧𒆳𒆳𒊏𒆤𒆸𒅇𒍍...
𒅇𒈬𒌧𒅗𒂵𒍣𒁕𒆸𒅇𒍍...
𒀭𒈬𒌌𒆤𒀀𒀀𒅗𒈾𒉘𒂷...𒅇...𒅆𒂍𒉈...
𒉺𒇻𒊕𒈪𒂵𒆸𒅇𒍍...
𒄿𒉈𒂃𒉎𒋼𒈾𒆸𒅇𒍍...
𒄠𒂟𒈾𒁲𒁲𒆸𒅇𒍍...
𒅇𒈜𒆷𒆪𒆪𒆸𒅇𒍍...
𒍍𒍪𒂗𒆤𒆠𒍪𒆸𒅇...
𒊺𒅁𒂍𒆳𒊏𒋫𒆸𒅇...
𒆠𒃡𒆠𒃲𒋫𒆸𒅇...
𒇯𒆬𒆠𒆬𒋫𒆸𒅇...
𒊮𒂍𒈕𒈠𒋫𒆸𒅇...
𒂍𒆍𒈤𒋫𒆸𒅇...
𒂍𒂷𒉣𒈤𒋫𒆸𒅇...
𒈠𒈬𒋙𒀀𒋫𒆸𒅇𒍍...𒉈𒅗
𒈠𒂍𒃲𒈤𒋫𒆸𒅇𒍍...𒉈𒅗
𒊺𒅁𒋀𒀕𒆠𒈠𒋫𒆸𒅇𒍍𒍪𒅆𒂍𒉈𒅗
𒊺𒅁𒌓𒀕𒆠𒈠𒋫𒆸𒅇𒍍𒍪𒅆𒂍𒉈𒅗
𒍍𒀀𒅗𒂵𒀀𒄄𒀀𒍪
𒀀𒅗𒂵𒀀𒋫𒃻𒊏𒍪
𒍍𒊺𒋻𒁕𒆠𒇲𒀀𒍪
...𒅥𒉡𒅥𒀀𒌓𒉌𒉌𒆷𒊑
𒁮𒌉𒊏𒆤𒁮𒈬𒈬𒉌𒅁𒁉
𒌉𒌉𒊏𒆤𒌉𒈬𒈬𒉌𒅁𒁉
𒆠𒂖𒂊𒋀𒈬𒈬𒉌𒅁𒁉
𒍍𒋫𒂼𒃶𒂊𒌉𒈬𒈬𒉌𒅁𒁉
𒌉𒌉𒁕𒀀𒀀𒈬𒈬𒉌𒅁𒁉
𒌉𒂊𒀠𒌓𒁺𒈤𒂊𒀠𒌓𒁺
𒂊𒁍𒂊𒁺𒁀𒈬𒌧𒊬𒊑𒁮
𒊩𒆷𒁉𒌨𒂊𒀀𒀭𒁕𒀊𒇲
𒉺𒃶𒁉𒈬𒁇𒊑𒀀𒀭𒁕𒀊𒇲
𒆠𒂊𒉈𒁲𒁀𒆤𒁀𒂊𒋤
<RULING>
𒌍𒐉𒀀𒅆𒀘𒈠𒀭𒂗𒆤𒀀𒄰